*Embargo: 6 Tachwedd 2018*

**Rhwydwaith i Ofalwyr Pobl â Dementia yn Derbyn Grant Fawr gan y Loteri i Gyflwyno’r Rhaglen ar draws y DU**

Mae Rhwydwaith CiC *Life Story* wedi derbyn grant sylweddol gan y Gronfa Loteri Fawr i gefnogi gofalwyr, a chyn ofalwyr, pobl sy’n byw gyda dementia ledled y DU, drwy eu rhaglen arloesol ‘tide’ sy’n sefyll am ‘together in dementia everyday’. Cafodd y corff grant o £1.2 miliwn gan y Gronfa Loteri Fawr, sy’n defnyddio arian a godwyd gan chwaraewyr y Loteri Genedlaethol i helpu cymunedau i wireddu eu huchelgeisiau.

Ar hyn o bryd mae 800,000 o bobl yn byw gyda dementia a 670,000 o ofalwyr di-dâl pobl â dementia yn y DU. Mae dwy ran o dair o’r bobl sydd â dementia yn byw gartref a’r rhan fwyaf yn cael cymorth gofalwyr di-dâl. Mae’r gofalwyr anghyflogedig hyn yn arbed £11 biliwn y flwyddyn i’r wladwriaeth, ond mae llawer yn dweud nad ydynt yn derbyn y gwasanaethau a’r gefnogaeth sydd eu hangen arnyn nhw. Dros y tair blynedd nesaf, bydd y cyllid hwn yn galluogi gofalwyr i ddod i gysylltiad â’i gilydd a chynyddu eu gwybodaeth, sgiliau a’u hyder i gymryd rhan fel pobl gydradd. Mae ‘tide’ yn galluogi gofalwyr i sylweddoli manteision cael llais torfol a dechrau’r broses o ddatblygu’n fudiad cymdeithasol o ofalwyr er mwyn peri newid ar bob lefel o bolisi, ymchwil ac ymarfer.

Yn dilyn cynllun peilot yng Ngogledd Orllewin Lloegr a sefydlu rhwydwaith Albanaidd, a ariannwyd gan Ymddiriedolaeth *Life Changes*, bydd y cyllid hwn yn caniatáu ehangu’r rhwydwaith yn ddaearyddol, a chynyddu amrywiaeth y gofalwyr a gynrychiolir. Bydd ‘tide’ yn cael ei gyflwyno mewn rhannau eraill o Loegr, yn ogystal â sefydlu rhaglenni gwaith yng Nghymru ac Iwerddon. Yn ogystal, bydd y cyllid hwn yn galluogi’r rhwydwaith i gyrraedd cymunedau nas clywir yn aml, yn cynnwys: cymunedau Pobl Dduon a Lleiafrifoedd Ethnig; grwpiau Lesbiaidd, Hoyw, Deurywiol a Thrawsryweddol; cymunedau Teithwyr Gwyddelig a Sipsi; gofalwyr ifanc; a gofalwyr gwrywaidd.

 **Dyfyniadau**

*“Mae’r cyllid hwn yn golygu y gall tide barhau i gryfhau a symbylu llais torfol gofalwyr pobl â dementia i gael newid cadarnhaol. Mae’n hynod o bwysig fod gofalwyr yn cael eu trin yn gydradd ac yn arbenigwyr trwy brofiad. Mae’r cyllid hwn yn rhoi’r cyfle unigryw i ni, dros y tair blynedd nesaf, deilwra’n dull o sefydlu tide ym mhob gwlad, ac ar yr un pryd adeiladu ac elwa ar yr hyn a ddysgwyd ym mhob cwr o’r DU.”* **Anna Gaughan, Prif Weithredwr, Rhwydwaith *Life Story* a tide - together in dementia everyday**

*“Rwyf wrth fy modd fod y cynnydd a wnaed gan tide dros y deunaw mis diwethaf wedi cael ei gydnabod a’n bod wedi ennill y grant sylweddol yma, fel y gall mwy o ofalwyr ar draws y DU elwa. Bu gwaith tide yn effeithiol iawn yn rhoi gwybodaeth, sgiliau a hyder i ofalwyr pobl sydd â dementia i gymryd rhan yn gyfartal â phobl broffesiynol mewn pob math o ffyrdd. Mae galluogi gofalwyr i fod yn hyderus yn eu rôl o ofalu neu ddod o hyd i rolau newydd pan mae’r gofalu’n dod i ben yn creu manteision i unigolion ac i gymdeithas drwyddi draw.”* **Jean Tottie, Cadeirydd a Chyfarwyddwr Sefydlol, Rhwydwaith *Life Story* a tide - together in dementia everyday**

*“Mae’n newyddion gwych clywed fod tide wedi cael y cyllid hwn. Bydd hyn yn galluogi’r gweithlu dementia mwyaf yn y wlad - gofalwyr di-dâl - i barhau i weithio tuag at gael eu cydnabod, eu parchu a’u gwerthfawrogi am gefnogi eu hanwyliaid sydd â dementia. Mae angen i gymdeithas ddysgu a deall y rôl hanfodol sydd gan ofalwyr di-dâl, a’r pwysau y maen nhw oddi tano wrth reoli dirywiad eu tylwyth sydd â dementia (yn cynnwys dod i delerau â hyn ac ymdopi eu hunain). Bydd yr arian hwn yn help mawr i barhau i geisio newid agweddau cymdeithas yn gyffredinol.”*
**Frank Arrojo, cyn ofalwr ei ddiweddar fam a Chydlynydd Grwpiau Cymorth Gofalwyr Dementia Sudbury, Wembley a Kensal Green, a Chynrychiolydd Gofalwyr ar Dasglu Ysbyty Cyfeillgar Dementia’r DAA**

*“Pan gafodd fy ngŵr ddiagnosis o Alzheimer’s Cynnar, fe benderfynais i y byddwn yn gwneud popeth yn fy ngallu i godi ymwybyddiaeth am ddementia a’i effaith ar y bobl sy’n byw gyda dementia a’u teuluoedd. Ymunais â tide wrth iddo gychwyn. Wedi gweithio gyda nhw fel gwirfoddolwr am beth amser dwi wedi gwirioni â’r newyddion eu bod o’r diwedd wedi cael y cyllid fydd yn galluogi cyflwyno’u gwaith ar draws y DU. Dwi wir yn gobeithio y bydd aelodau’r dyfodol yn elwa ohono gymaint ag y gwnes i!”*
**Janis Cottee, Cyn ofalwr ei gŵr Richard, a gafodd Alzheimer’s Cynnar**

**--- DIWEDD ---**

Am ragor o wybodaeth, lluniau, dyfyniadau neu astudiaethau achos, cysylltwch â:
Christina Berry-Moorcroft, Rheolwr Cyfathrebu a Chodi Arian christina@lifestorynetwork.org.uk
0151 237 2669

Nodiadau i Olygyddion

Life Story Network CiC Mae Rhwydwaith *Life Story* yn trawsnewid cymdeithas drwy rym hanesion bywyd, i ddatgloi potensial pobl a gwella eu lles.

tide - together in dementia everyday
tide, ‘together in dementia everyday’, yw rhwydwaith ar draws y DU o ofalwyr, cyn ofalwyr, ac ymarferwyr proffesiynol iechyd a gofal sy’n gweithio gyda’i gilydd i adeiladu dyfodol gwell i ofalwyr pobl sy’n byw gyda dementia. O dan adain CiC Life Story Network, rydym yn benderfynol o newid y ffordd y mae gofalwyr yn cael eu cydnabod, eu gwerthfawrogi a’u trin.

Y Gronfa Loteri Fawr
Mae’r Gronfa Loteri Fawr yn defnyddio’r arian a godwyd gan chwaraewyr y Loteri Genedlaethol i helpu cymunedau i wireddu eu huchelgeisiau. O brosiectau bach, lleol i gynlluniau ar draws y DU, mae’r cyllid yn dod â phobl at ei gilydd i wneud gwahaniaeth i’w hiechyd, lles a’u hamgylchedd. Ers mis Mehefin 2004 mae wedi rhoi £9 biliwn i brosiectau sy’n gwella bywydau miliynau o bobl.